钦定古今图书集成/明伦汇编/闺媛典/第351卷 > 沈真真
## 钦定古今图书集成/明伦汇编/闺媛典/第351卷 > 沈真真

按《丽情集》：太常博士郑还古，寓东郡，与柳将军同巷。
还古将调西都，柳盛张筵以饯，尽出家妓讴歌，荐酒
行杯。有第三姬，容艳妖绝，郑窃窥之，有眷眷意。柳谓
郑曰：“此沈真真，本良家子，颇好文辞，请赋诗以定情。”
候博士拜命，即当送贺。还古赋诗曰：“洞房出神仙，清
声当管弦。词轻白苎曲，歌揭彩云篇。既未生裴秀，何
妨乞郑元？不堪金谷水，横过坠楼前。”柳览诗大喜，俾
真真拜谢。还古抵京，旋拜伊阙，令得重疾，驰书告柳，
柳即送真真赴京。迎郑出相见，真真饰容致拜，还古
起前，遽执真真手，长吁而卒。